《七夕织女歌》
宋代·方一夔

牛郎咫尺隔天河，鹊桥散后离恨多。今夕不知复何夕，遥看新月横金波。

抛梭掷纴愁零乱，彩凤飘飘度霄汉。重来指点昔游处，香奁宝箧虫丝满。

一年一度承君颜，相别相逢比梦间。旧愁未了新愁起，已见红日衔青山。

当初谩道仙家别，日远月长不见接。不似人间夫与妻，百岁光阴长会合。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。